Sergei Metlev

Sergei Metlev (sündinud 20. augustil 1991 Tallinnas) on Eesti ühiskonnategelane.

Haridus
Metlev käis eestikeelses lasteaias. Ta on lõpetanud 2010. aastal Tallinna Mustamäe Reaalgümnaasiumi.

2015. aastal sai Tartu Ülikoolist õigusteaduse bakalaureusekraadi. 2018. aastal lõpetas ta Tartu Ülikooli õigusteaduse magistrina. Tema magistritöö teema oli "Vaenu õhutamise karistusõiguslik regulatsioon Eestis".

Töö, poliitika ja muu tegevus
Aastatel 2009–2010 oli ta Õpilasesinduste Assamblee peasekretär, kuulus MTÜ Avatud Vabariik juhatusse. Aastatel 2014–2017 kuulus ta Eesti Vabaerakonda ja töötas Vabaerakonna riigikogu fraktsiooni nõunikuna. Pärast erakonnast lahkumist asus Metlev 2018. aasta jaanuaris tööle Eesti Mälu Instituudis teavituse ja koostöö valdkonna juhina.  Alates juunist 2020 oli ta Eesti Mälu Instituudi juhatuse liige.

Alates 18. aprillist 2022 juhib ta Postimehe venekeelsete väljaannete toimetust.

Maist 2018 on ta Vabaühenduste Liidu nõukogu liige.

Metlev hakkas Tallinna Mustamäe Reaalgümnaasiumi õpilasesinduses osalema 10. klassi õpilasena, hiljem sai ta kooli õpilasesinduse esimeheks. 9. veebruaril 2009 valiti ta Õpilasesinduste Assamblee esindusnõukogusse, hiljem ka Assamblee peasekretäriks. 9. märtsil 2009 kritiseeris Metlev Venemaa Föderatsiooni suursaadikut Nikolai Uspenskit, kes väitis ajalehes Tribuna, et "Eesti keeleinspektsioon on repressiivorgan, kes korraldab venekeelsetes koolides kaadripuhastust". Metlev nimetas suursaadiku sõnu "Eesti siseasjadesse sekkumiseks". Tallinna Mustamäe Reaalgümnaasium eemaldas Metlevi õpilasomavalitsusest, kuna kooli juhtkonna arvates ei tohtinud Metlev sellist avaldust teha, ammugi mitte sellises ebakorrektses toonis. Metlev jäi õppima Tallinna Mustamäe Reaalgümnaasiumi vaatamata paljude koolikaaslaste ja õpetajate kriitilisele suhtumisele temasse. Haridus- ja teadusminister Tõnis Lukas ütles, et kool ei tohi õpilast taga kiusata.

Metlev on mitme kodanikuharidust arendava projekti eestvedaja. Oma tegevuses keskendub ta Eesti-sisese ja Euroopa lõimumise, välispoliitika, lõimumise ning julgeoleku teemadele. Töös Eesti Mälu Instituudis keskendub ta Eesti lähiajaloo ning totalitaarsete režiimide temaatikale.

Artikleid 
Täisealise valik – Postimees, 27. märts 2009
Meie ühine Vabadusrist – Postimees, 23. juuli 2009
Kohaliku vene hariduse omapärad – Postimees, 22. detsember 2009

Tunnustus
 Rahvahääletuse aasta keeleteo auhind (2009)
 Abipolitseiniku teenetemärk (2015, silmapaistvate teenete eest Põhja prefektuuri ees)

Huvitavaid fakte
Rahvuslased on Metlevit nimetanud estofiiliks, kohalik venekeelne meedia aga integrastiks. 

Sergei Metlev on sündinud 20. augustil 1991 ehk Eesti taasiseseisvumise päeval.

Viited

Välislingid 
Venemaa suursaadikut kritiseerinud õpilane sai koolilt noomida – Postimees, 12. märts 2009
Riigikogu liige: Metlev ütles ilmselt kellegi jaoks valusat tõtt – Postimees, 12. märts 2009
Reporter.ee: Metlev oma avaldusest ei tagane – Postimees, 12. märts 2009
Eesti vabadusvõitlejad toetavad Metlevit ja nõuavad Venemaa suursaadiku väljasaatmist – Avatud Vabariik, 2. aprill 2009
Sergei Metlev kaebas ajalehe MK-Estonia kohtusse – Postimees, 5. august 2009
Metlev: ma ei kahetse midagi – Postimees, 3. september 2009
Metlev ootab Vene saadikut Vabadussamba juures – Postimees, 21. september 2009
MK-Estonia peab Metlevile hüvitist maksma – Postimees, 30. juuni 2010
Metlev tunnustas eesti noorte huvi vene keele vastu – Postimees, 26. aprill 2010
Russen in Estland. Fast normale Staatsbürger  – Frankfurter Allgemeine Zeitung, 26. veebruar 2015

Eesti Vabaerakonna poliitikud
Estofiilid
Eesti poliitikud
Eesti ühiskonnategelased
Sündinud 1991